b'\n_START_ARTICLE_\nKompagniport\n_START_PARAGRAPH_\nKompagniporten i Flensborg blev bygget af byens kongeligt priviligerede skipperlaug i \xc3\xa5rene fra 1602 til 1604. Bygningen er dermed en af de \xc3\xa6ldste bygninger i byen. Den blev opf\xc3\xb8rt som afl\xc3\xb8ser for Kompagnihuset, der l\xc3\xa5 ved Flensborgs nordlige bymur. Ved siden af at v\xc3\xa6re m\xc3\xb8dested for skipperlauget, var bygningen ogs\xc3\xa5 byens havneport, hvor byens v\xc3\xa6gt var placeret._NEWLINE_Porten b\xc3\xa6rer v\xc3\xa5benskjoldene af kong Christian 4. og dronning Anna Catharina med deres valgsprog Regna firmat pietas (Fromhed styrker rigerne ) og Patientia vincit omnia (T\xc3\xa5lmodighed overvinder alt). Desuden ses Flensborgs byv\xc3\xa5ben med den nedertyske indskrift Gerecht und Metich alltidt sin Mit Gades h\xc3\xbclp bringt grodt Gewinn ((Lad) ret og m\xc3\xa5dehold altid v\xc3\xa6re (til). Med Guds hj\xc3\xa6lp (det) bringer stor gevinst). Tavlerne er fremstillet af Hinrich Ringerinck. I bygningens indre findes den med nederlandske kakler udsmykte kakkelsal. P\xc3\xa5 bygningen er der anbragt et h\xc3\xb8jvandsm\xc3\xa6rke med blandt andet vandstanden fra stormfloden i 1872. P\xc3\xa5 grund af sin beliggenhed ved Skibsbroen kaldtes porten ogs\xc3\xa5 for N\xc3\xb8rreskibbroport. Ved den lidt sydp\xc3\xa5 liggende Skibsbroplads l\xc3\xa5 desuden en biport med navnet S\xc3\xb8ndreskibbroport ._NEWLINE_Bygningen er i dag hjemsted for det europ\xc3\xa6iske forskningscenter for mindretalssp\xc3\xb8rgsm\xc3\xa5l (European Center for Minority Issues).'